**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

2021 թվականի N -Ն

**ՇԻՐԱԿԻ ՄԱՐԶԻ ՍՈՑԻԱԼԱՊԵՍ ԱՆԱՊԱՀՈՎ ԸՆՏԱՆԻՔՆԵՐԻՆ ՎԱՌԵԼԱՓԱՅՏ ՏՐԱՄԱԴՐԵԼՈՒ ՄԱՍԻՆ**

Հիմք ընդունելով «Սոցիալական աջակցության մասին» Հայաստանի Հանրապետության օրենքի 11-րդ հոդվածը և նպատակ ունենալով հնարավորինս մեղմել Շիրակի մարզի սոցիալապես անապահով ընտանիքների ձմեռային ամիսներին բնակտարածության ջեռուցման հարցերում ունեցած դժվարությունները` Հայաստանի Հանրապետության կառավարությունը ***որոշում է.***

1. Շիրակի մարզում հաշվառված, ընտանիքների անապահովության գնահատման համակարգում 20.00-ից բարձր անապահովության միավոր ունեցող, տնակներում կամ ոչ հիմնական շինություններում բնակվող ընտանիքներին (այսուհետ՝ շահառու) տրամադրել մեկական խորանարդ մետր վառելափայտ։
2. Սահմանել, որ

1) շահառուներին վառելափայտի տրամադրումն իրականացնում է Շիրակի մարզպետարանը․

2) վառելափայտը Շիրակի մարզպետարանին տրամադրում է «Հայանտառ» պետական ոչ առևտրային կազմակերպությունը՝ կնքելով կլոր փայտանյութի առուվաճառքի պայմանագիր։

3. Հայաստանի Հանրապետության աշխատանքի և սոցիալական հարցերի նախարարին`

1) շահառուների էլեկտրոնային ցուցակը (սոցիալական աջակցության տարածքային գործակալության կամ բաժնի ծածկագիրը, ընտանիքի սոցիալական անձնագրի համարը, հասցեն, շահառուի (դիմողի) ազգանունը, անունը, հայրանունը, անձնագրի սերիան և համարը, հանրային ծառայությունների համարանիշը կամ այն չունենալու մասին տեղեկանքի համարը, ընտանիքի անապահովության միավորը, դիմողի ստորագրման համար առանձնացված սյունակը) մինչև 2021 թվականի փետրվարի 15-ը տրամադրել Շիրակի մարզպետին.

2) սույն որոշումն ուժի մեջ մտնելուց հետո երեք աշխատանքային օրվա ընթացքում սահմանված կարգով վարչապետի աշխատակազմ ներկայացնել առաջարկություն սույն որոշման 1-ին կետով նախատեսված սոցիալական աջակցության տրամադրման ֆինանսավորման նպատակով Հայաստանի Հանրապետության 2021 թվականի պետական բյուջեում վերաբաշխում կատարելու վերաբերյալ:

4. Հանձնարարել Շիրակի մարզպետին՝

1) ապահովել ձեռք բերված 1500 խոր․մ վառելափայտի պահեստավորումը․

2) կազմակերպել վառելափայտի բաշխման աշխատանքները․

3) վառելափայտի բաշխման աշխատանքներն ավարտել վառելափայտը ստանալու օրվանից հետո 10 աշխատանքային օրվա ընթացքում.

4) վառելափայտը շահառուին տրամադրել ստացականով (շահառուն ստորագրում է նաև տրամադրված ցուցակում, ստացականի մեկ օրինակը և անձը հաստատող փաստաթղթի պատճենը պահպանել ցուցակին կից).

5) սույն կետի 3-րդ ենթակետով սահմանված ժամկետից հետո հինգ աշխատանքային օրվա ընթացքում աշխատանքի և սոցիալական հարցերի նախարարություն ներկայացնել

ա. ՀՀ պետական բյուջեից հատկացված դրամական միջոցներից կատարված ծախսերի մասին հաշվետվություն,

բ. վառելափայտ ստացած շահառուների թվաքանակի և բաշխված վառելափայտի քանակի մասին տեղեկատվություն, դրան կցելով շահառուների ցուցակը, որում առկա է շահառուների ստորագրությունը՝ վառելափայտը ստանալու մասին․

6) համաձայնեցնելով աշխատանքի և սոցիալական հարցերի նախարարի հետ՝ կազմակերպել չբաշխված վառելափայտն այլ շահառուներին տրամադրումը։

5. Սույն որոշումն ուժի մեջ է մտնում պաշտոնական հրապարակմանը հաջորդող օրվանից:

**ՀԻՄՆԱՎՈՐՈՒՄ**

**«ՇԻՐԱԿԻ ՄԱՐԶԻ ՍՈՑԻԱԼԱՊԵՍ ԱՆԱՊԱՀՈՎ ԸՆՏԱՆԻՔՆԵՐԻՆ ՎԱՌԵԼԱՓԱՅՏԻ ՏՐԱՄԱԴՐՄԱՆ ՄԱՍԻՆ» ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ՎԵՐԱԲԵՐՅԱԼ**

**1. Իրավական ակտի անհրաժեշտությունը (նպատակը)**

Ներկայացվող նախագծի նպատակը Շիրակի մարզի սոցիալապես անապահով, ոչ հիմնական շինություններում բնակվող ընտանիքներին աջակցելն է։

Նախագիծը մշակվել է «Սոցիալական աջակցության մասին» օրենքի 11-րդ հոդվածի համաձայն:

**1.1. Կարգավորման հարաբերությունների ներկա վիճակը և առկա խնդիրները**

Շիրակի մարզը ՀՀ-ում ամենախիստ բնակլիմակայական պայմաններ ունեցող մարզն է, ուր բավականին մեծաթիվ են նաև ոչ հիմնական շինություններում բնակվող, սոցիալապես անապահով ընտանիքները։ Ընտանիքների անապահովության գնահատման համակարգում ՀՀ-ում հաշվառված են «տնակ» և «ոչ հիմնական (ժամանակավոր) շինություն» ծածակագրերով 4026 ընտանիք, որոնցից նպաստառու են 3465-ը, որոնցից Շիրակի մարզում 1439-ը, դրանցից նպաստառու 1241 ընտանիք։

Սոցիալապես անապահով ընտանիքներին, որոնք բնակվում են ոչ հիմնական շինություններում, ձմեռային ամիսներին ջեռուցման հարցերում աջակցություն տրամադրելու նպատակով առաջարկվում է որպես բնաիրային օգնություն տրամադրել վառելափայտ։

Հաշվի առնելով, որ ձմեռային ամիսներին ընտանիքները ջեռուցման նպատակով օգտագործում են շուրջ 15 խոր․մ փայտ, ինչը նշանակում է, Շիրակի մարզի ջեռուցվող 6 ամիսներից մնացած 3 ամսվա համար անհրաժեշտ կլինի  ոչ ավելի 7 խոր․մ։ Քանի որ, որպես օգնություն տրամադրվող վառելափայտը ճիշտ չէ, որ ամբողջությամբ ծածկի պահանջարկը, կես ամիսն էլ կանցնի մինչև որոշման ընդունումը, առաջարկվում է յուրաքանչյուր ընտանիքի համար նախատեսել մեկ խոր․մ վառելափայտ։

**1.2. Առկա խնդրի առաջարկվող լուծումը**

Առաջարկվում է հանձնարարել Շիրակի մարզպետին ՀՀ պետական բյուջեից տրամադրված դրամկան միջոցների հաշվին առուվաճառքի պայմանագրով վառելափայտ ձեռք բերել «Հայանտառ» ՊՈԱԿ-ից, կազմակերպել յուրաքանչյուր ընտանիքին մեկական խոր․մ վառելափայտի տրամարումը, նախարարության տրամադրած ցուցակների հիման վրա։

Երեք աշխատանքային օրվա ընթացքում նախարարությունը ՀՀ կառավարություն կներակայացվի բնաիրային օգնության տրամադրման ծրագրի ֆինանսավորման նպատակով Հայաստանի Հանրապետության 2021 թվականի պետական բյուջեում վերաբաշխում կատարելու վերաբերյալ:

**2. Կարգավորման առարկան**

Ներկայացվող նախագծով առաջարկվում է.

Շիրակի մարզպետարանի միջոցով աջակցել սոցիալապես անապհով ընտանիքներին, տրամադրել վառելափայտ։

**3. Իրավական ակտի կիրառման դեպքում ակնկալվող արդյունքը**

Նախագիծն ընդունվելու արդյունքում Շիրակի մարզի սոցիալապես անապահով ընտանիքների ձմեռային ամիսների ջեռուցման տնտեսական բեռի թեթևացում։

**ՏԵՂԵԿԱՆՔ**

**«ՇԻՐԱԿԻ ՄԱՐԶԻ ՍՈՑԻԱԼԱՊԵՍ ԱՆԱՊԱՀՈՎ ԸՆՏԱՆԻՔՆԵՐԻՆ ՎԱՌԵԼԱՓԱՅՏԻ ՏՐԱՄԱԴՐՄԱՆ ՄԱՍԻՆ» ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԱՌՆՉՈՒԹՅԱՄԲ ՀՀ ՊԵՏԱԿԱՆ ԲՅՈՒՋԵՈՒՄ ԾԱԽՍԵՐԻ ԵՎ ԵԿԱՄՈՒՏՆԵՐԻ ԷԱԿԱՆ ԱՎԵԼԱՑՄԱՆ ԿԱՄ ՆՎԱԶԵՑՄԱՆ ԲԱՑԱԿԱՅՈՒԹՅԱՆ ՄԱՍԻՆ**

«Շիրակի մարզի սոցիալապես անապահով ընտանիքներին վառելափայտի տրամադրման մասին» Կառավարության որոշման նախագծի ընդունման դեպքում Հայաստանի Հանրապետության պետական բյուջեի ծախսերի էական ավելացում կամ նվազում չի նախատեսվում: